User:എഴുത്തില്ലം

കേരളത്തിലെ ഗ്രന്ഥശാലാ പ്രസ്ഥാനത്തിന് തുടക്കംകുറിച്ച വ്യക്തിയാണ് പുതുവയിൽ നാരായണപ്പണിക്കർ എന്ന പി.എൻ.പണിക്കർ.

ആലപ്പുഴ ജില്ലയിൽ നീലമ്പേരൂരിൽ ഗോവിന്ദപിള്ളയുടെയും ജാനകിയമ്മയുടെയും മകനായി 1909 മാർച്ച് 1ന് പുതുവായിൽ നാരായണ പണിക്കർ ജനിച്ചു.

പ്രവർത്തനങ്ങളും നേട്ടങ്ങളും

1926 ൽ അദ്ദേഹം തന്റെ ജന്മനാട്ടിൽ "സനാതനധർമ്മം" എന്ന വായനശാല സ്ഥാപിച്ചു. അതിനായി അദ്ദേഹം കൂട്ടുകാർക്കൊപ്പം വീടുകൾ കയറി പുസ്തകങ്ങൾ ശേഖരിച്ചു. എപ്പോൾ അദ്ദേഹത്തിന് 17 വയസ്സ് മാത്രമായിരുന്നു പ്രായം. ഹയര്‍ പാസ്സായതിന് ശേഷം നീലംപേരൂരിലെ തന്നെ മിഡില്‍ സ്ക്കൂളില്‍ അധ്യാപകനായി.

1945 സെപ്റ്റംബറിൽ തിരുവിതാംകൂർ ഗ്രന്ഥശാല സമ്മേളനം എന്ന പേരിൽ 47 ഗ്രന്ഥശാലകളുടെ പ്രവർത്തക സമ്മേളനം സംഘടിപ്പിച്ചു. ആ സമ്മേളനത്തിന്റെ തീരുമാനപ്രകാരം 1947 ൽ ഗ്രന്ഥശാലാസംഘം രജിസ്റ്റർ ചെയ്തു. 1949 ജൂലൈയിൽ തിരു-കൊച്ചി ഗ്രന്ഥശാലസംഘം എന്നാക്കി. ഇതിനിടെ സർക്കാരിൽ നിന്നും പ്രത്യേക അനുമതി നേടി അദ്ദേഹം മുഴുവൻ നേരവും ഗ്രന്ഥശാലാ പ്രവർത്തകനായി.

1958 ൽ കേരള ഗ്രന്ഥശാലാസംഘം ഉണ്ടായി. ഒരു സാധാരണ ഗ്രന്ഥശാലാ പ്രവർത്തകനായി പ്രവർത്തനം തുടങ്ങിയ അദ്ദേഹത്തിന്റെ അഹോരാത്രമുള്ള പ്രവർത്തനത്തിന്റെ ഫലമായാണ് കേരള ഗ്രന്ഥശാല സംഘം സ്ഥാപിതമാകുന്നത്. ആയിരക്കണക്കിന് ഗ്രന്ഥശാലകളെ സംഘത്തിന്റെ കീഴിൽ കൊണ്ടുവരാനും അദ്ദേഹത്തിന് കഴിഞ്ഞു. ഗ്രന്ഥശാല ഇല്ലാത്ത ഒരു ഗ്രാമവും കേരളത്തിലുണ്ടാവരുതെന്ന് അദ്ദേഹം ആഗ്രഹിച്ചു, പ്രവർത്തിച്ചു.

ഗ്രന്ഥശാലാസംഘത്തിന്റെ രജതജൂബിലി ആഘോഷത്തോടനുബന്ധിച്ച് 1972 നവംബർ -ഡിസംബർ മാസങ്ങളിൽ പാറശ്ശാല മുതൽ കാസർഗോഡ് വരെ പണിക്കരുടെ നേതൃത്വത്തിൽ കാൽനടയായി നടത്തിയ സാംസ്കാരിക ജാഥ കേരള ചരിത്രത്തിലെ പ്രധാന ഏടുകളിലൊന്നാണ്.  'വായിച്ചു വളരുക, ചിന്തിച്ചു വിവേകം നേടുക' എന്നതായിരുന്നു ജാഥയുടെ മുദ്രാവാക്യം.

1977-ൽ കേരള ഗ്രന്ഥശാലാ സംഘത്തിന്റെ സെക്രട്ടറി സ്ഥാനത്തുനിന്നും അതിന്റെ  മുഖപത്രമായ ഗ്രന്ഥലോകത്തിന്റെ  പത്രാധിപസ്ഥാനത്തു നിന്നും അദ്ദേഹം വിരമിച്ചു. സർക്കാർ ഇത് ഏറ്റെടുത്തതോടെയാണ് അദ്ദേഹം സ്ഥാനമൊഴിയുന്നത്. അധികാര കളികളിൽ മനംമടുത്തായിരുന്നു പിന്മാറ്റം. സെക്രട്ടറിയേറ്റിലും മറ്റും കയറിയിറങ്ങിയാണ് അദ്ദേഹം ഇതിനുള്ള ഗ്രാന്റടക്കമുളളവ നേടിയത്. കേരള പബ്ലിക് ലൈബ്രറി ആക്ട് നിലവിൽ വന്നതും ഇദ്ദേഹത്തിൻറെ പ്രവർത്തനഫലമായാണ്. നിരക്ഷരതാനിർമാർജ്ജനത്തിനായി 1977-ൽ തന്നെ കേരള അനൗപചാരിക വിദ്യാഭാസ വികസന സമിതിക്ക് (KANFED : കാൻഫെഡ്:: Kerala Non formal Education) രൂപം നൽകി. 1978 മുതൽ കാൻഫെഡിന്റെ സെക്രട്ടറിയായും സ്റ്റേറ്റ് റീഡേഴ്സ് സെന്ററിന്റെ ഓണററി എക്സിക്യൂട്ടീവ് ഡയറക്ടറായും സേവനം അനുഷ്ഠിച്ചു. കാൻഫെഡ് ന്യൂസ്, അനൗപചാരിക വിദ്യാഭ്യാസം, നാട്ടുവെളിച്ചം, നമ്മുടെ പത്രം എന്നിവയുടെ പത്രാധിപത്യവും വഹിച്ചു.

ഓർമ്മയ്ക്ക്

അദ്ദേഹത്തിന്റെ ഓർമയ്ക്ക് 2004 ജൂൺ 19നു അഞ്ചു രൂപയുടെ തപാൽ സ്റ്റാമ്പ്‌ പുറത്തിറക്കി.

1995-ൽ അന്തരിച്ച അദ്ദേഹത്തിന്റെ ചരമദിനമായ ജൂൺ 19 വായനാദിനമായി 1996 മുതൽ എല്ലാവർഷവും ആചരിച്ചു പോരുന്നു.

പി.എൻ. പണിക്കർ അധ്യാപകനായി പ്രവർത്തിച്ചിരുന്ന അമ്പലപ്പുഴ ഗവ. എൽ.പി.സ്‌കൂൾ, അദ്ദേഹത്തിന്റെ സ്മാരകമായി പി.എൻ. പണിക്കർ സ്മാരക ഗവ.എൽ.പി.സ്‌കൂളായി 2014 ൽ വിദ്യാഭ്യാസവകുപ്പ് പുനർനാമകരണം ചെയ്തു.